Kære

Vil I booste fællesskabet og samtidig få flere til at cykle til og fra idræt? Så er projektet ”Vi cykler til idræt i Brøndby” måske noget for jer!

Igennem projektet ”Vi cykler til idræt i Brøndby” forsøger Brøndby Kommune og Danmarks Idrætsforbund at motivere børn og unge til mere aktiv transport til og fra deres idrætsaktiviteter.

Vi har i samarbejde med udvalgte foreninger været igennem en testfase 1, og vi er nu klar til at indbyde endnu flere foreninger med til en testfase 2, der begynder her i løbet af efteråret 2025.

Hvad handler det om?
Formålet med projektet ”Vi cykler til idræt i Brøndby” er at fremme aktiv transport til og fra idrætsaktiviteter og skabe fællesskab blandt børn og unge. I samarbejde med adfærdseksperterne i virksomheden Behave Green søger vi at finde et format, som kan få flere børn og unge (og deres forældre) til at tilvælge de aktive transportformer i hverdagen. Vi har igennem testfase 1 fundet ud af, at et konkurrenceformat fungerer godt.

Vi ønsker derfor at teste et justeret konkurrenceformat af i samarbejde med jer her i testfase 2.
Som forening kan I tilmelde et eller flere børne/ungehold til et 10 ugers forløb, hvor holdet har fokus på at få transporteret sig aktivt så mange gange som muligt til og fra træning. Og med aktiv transport menes f.eks. på cykel, gang, løbehjul mm.

Målgruppen er ca. 9-13 år.

For hver gang en deltager på holdet har transporteret sig aktivt optjenes point til holdet. Holdet har sit eget pointmål, som opsættes ud fra antal personer på holdet.
Når de 10 uger er gået, og hvis målet er nået, vinder holdet en fælles præmie. Der uddeles også en lodtrækningspræmie blandt de personer på holdet, som har klaret flest challenges undervejs i de 10 uger.

Hvad kræver det af os som forening?
Deltagerne (gerne sammen med deres forældre) registrerer selv de aktive transportture.
Træneren sørger for uddeling af klistermærker i forbindelse med de individuelle challenges. Træneren spørger blot ved træningen, om nogle på holdet har klaret en challenge.
Vi kommer naturligvis ud og forklarer deltagerne, hvad forløbet går ud på, samtidig med at vi sætter jer festligt i gang med konkurrencen.

Vi udleverer også alt grafisk materiale, som skal benyttes undervejs.

Tilmelding eller spørgsmål?
Tilkendegiv interesse inden den 20. oktober 2025.
Skriv eller ring til os og hør nærmere:

Lærke Lundedal Jensen, Kultur, Idræt og Fritid, Brøndby Kommune: 21350079
Lisa Kimiko Makholm, Klima og Miljø, Brøndby Kommune: 29317324
Trine Keinicke Sørensen, Danmarks Idrætsforbund,  30712693 

Om projektet
”Vi cykler til idræt i Brøndby” er en del af Green Mobility Shift, som er et større mobilitetsprojekt på tværs af kommuner, trafikselskaber og vidensinstitutioner i Danmark og Sverige. Projektet er støttet af EU-programmet Interreg Öresund-Kattegat-Skagerrak (Interreg ØKS). Læs mere om Green Mobility Shift her.

Med venlig hilsen
Brøndby Kommune og Danmarks Idrætsforbund


